Stappe kom ná man hond se karkas in straat gooi‘n Skermskoot uit die video wat op sosiale media versprei word. Die Dierebeskermingsvereniging (DBV) in Sandton het Woensdag gesê hulle het reeds die identiteit vasgestel van die man wat op kringtelevisiebeeldmateriaal vasgevang is toe hy ŉ hond se karkas in ŉ straat in Kensington in Johannesburg gestort het. Die beeldmateriaal, wat op sosiale media versprei word, toon hoe ŉ man in ŉ straat in Kensington stilhou en die kattebak van sy motor oopmaak. Hy stap dan stadig na die agterkant van die motor en kyk rond of iemand hom sien, voordat hy die karkas van ŉ hond in die straat gooi, vinnig in sy motor klim en wegry. Volgens die Sandton DBV werk die man vir ŉ groot prokureursfirma in Sandton. “Ons wil graag ons ondersteuners verseker dat die saak ons volle aandag geniet. Ons is in besit van die volledige besonderhede van die individu. Ons het kontak gemaak met die prokureursfirma [waar hy werk] en wag op terugvoer van die voorsitter van die firma om ŉ vergadering te belê,” lui ŉ inskrywing op die DBV se Facebook-blad. “Ons sal julle ingelig hou van ons vordering met die saak.” Volgens mediaberigte sal die DBV strafregtelike aanklagte teen die man aanhangig maak. Maroela Media het die Sandton DBV genader vir meer inligting en wag op terugvoer.